Veteraanhardloper pak pelgrimstog vir bejaardes aanChristo van der Berg het ‘n pelgrimstog vir bejaardes aangepak. (Foto: verskaf) Agt dae, agt marathonne en nege bergpasse. Dít is wat die veteraanhardloper Christo van der Berg die afgelope naweek aangedurf het om kwesbare bejaardes te help. Van der Berg het hande met Solidariteit Helpende Hand gevat om dié pelgrimstog aan te pak en te voltooi. Hy het Saterdag in die klein Wes-Kaapse dorpie Ashton weggespring en as alles volgens plan verloop sal hy op 8 Oktober in Clanwilliam langs die Olifantsrivier eindig. Hy pak dié agt marathonne in agt dae, altesaam sowat 360 km, manalleen aan. Dit is ook nie die eerste keer dat Van der Berg so ’n reuse-uitdaging aandurf nie. Ná ’n lang herstelproses weens ernstige beserings aan sy knieë het hy in 2021 die Suid-Afrikaanse eweknie van die Spaanse Camino de Santiago onder die vaandel van Run for Hope aangedurf. Hy het toe ook agt marathonne in agt dae voltooi om Solidariteit Helpende Hand te bemagtig om daagliks meer as 8 000 hulpbehoewende kleuters te help voed. Dié tog het ’n stewige R77 000 ingesamel. Vanjaar neem hy deel aan Run for Hope ten bate van bejaardes, en die roete, wat oor nege bergpasse strek, lyk heelwat anders as in 2021. Die roete wat Christo van der Berg aandurf. (Foto: verskaf) Eerstens is daar die Kogmanskloofpas met sy ou Engelse fort wat dateer uit die dae van die Anglo-Boereoorlog. Daarna volg die Burgerspas, Arangieskop en Rooihoogtepas in die Koo. Die Vensterpas op die R46 is vyfde en daarna die Swaarmoedpas wat verby die Matroosberge en die Klondyke-kersieplaas loop. Die Gydopas net buite Prins Alfred Hamlet is nommer sewe en eindig by Op-die-Berg. Dan verbind die Blinkbergpas Op-die-Berg met Matjiesrivier in die Cederberge. Die laaste en negende pas is die Uitkykpas van die Cederberge na Clanwilliam. “Ons het besluit op die nuwe roete omdat ek nogal kompeterend is – nie noodwendig teenoor ander mense nie, maar met myself,” sê hy. Volgens Van der Berg is die grootste verskil tussen 2021 en 2022 se Run for Hope die voorbereiding vir die onbekende. “Ek het my eerste ultramarathon van 53 km in Mei 2021 afgelê. My afrigter het my oefenprogram ŉ bietjie aangepas om by my hoër fiksheidvlak in te pas en so het ek langer afstande begin hardloop.” Hierdie pelgrimstog is nie net vir Van der Berg ŉ persoonlike uitdaging nie, maar bejaardes se welstand lê hom ook baie na aan die hart. “Ons weet nie altyd watter uitdagings die mense rondom ons beleef nie. Weerlose bejaardes kan nie vir hulself baklei nie, en sommiges sit in kamertjies en vereensaam. Ek gebruik my pelgrimstog om blootstelling te gee aan Helpende Hand se missie om na ons bejaardes om te sien,” sê hy.